Solidariteit verklaar dispuut met Eskom - Solidariteit WêreldSolidariteit Wêreld
Solidariteit verklaar dispuut met Eskom
Die vakbond Solidariteit het vandag ʼn dispuut met Eskom verklaar nadat dié kragreus nie vir verdere onderhandelings opgedaag het nie. Eskom bied ʼn 0%-salarisverhoging vir werknemers aan. Solidariteit beplan om in die komende week memorandums by verskeie van Eskom se werkplekke te oorhandig.
Volgens Deon Reyneke, adjunkhoofsekretaris van Solidariteit, beplan die vakbond sy protesaksies op so ʼn manier dat dit op wettige wyses maksimum druk op Eskom sal plaas sonder om Suid-Afrika se kragnetwerk en die ekonomie te ontwrig. “Daar kan egter nie van werknemers verwag word om Eskom se swak finansiële bestuur, korrupsie en die plundering van die Guptas en hul trawante deur ʼn 0%-verhoging te finansier nie.
Volgens Solidariteit was Eskom roekeloos in die manier waarop hulle onderhandel het en daarom doen Solidariteit ʼn beroep op Eskom om onmiddellik ʼn nuwe aanbod aan werkers te bied, ter wille van Eskom en Suid-Afrika.
Reyneke sê voorts dat Eskom totaal onverantwoordelik is en in kwade trou optree wat die manier waarop hulle die onderhandeling hanteer, betref. “Hulle weet Eskom is ʼn noodsaaklike diens en misbruik dit omdat hulle glo hulle kan ʼn interdik kry indien vakbonde sou staak. Dit is nie bona fide-onderhandeling nie en deur Eskom se onwilligheid om verder te onderhandel en hul 0%-aanbod skep hulle self drukking in ʼn kookpot wat kan oorkook. Eskom misbruik hierdie situasie op ʼn onverantwoordelike wyse, asook die vrees wat rakende elektrisiteitsvoorsiening onder die publiek ontstaan om druk op die Nasionale Energiereguleerder (NERSA) te plaas om tariefverhogings goed te keur,” het Reyneke gesê.
“Wanneer daar binne ʼn noodsaaklike diensomgewing onderhandel word, rus daar ʼn veel groter verantwoordelikheid op werkgewers om met omsigtigheid te onderhandel. Eskom dobbel in die onderhandelinge met Suid-Afrika se elektrisiteitsverskaffing,” het Reyneke saamgevat.